“ศรีสุวรรณ” อัดยับ “ศบค.” ปล่อย ผบ.ทบ.สหรัฐฯ เข้าไทยไม่กักตัว จ่อร้อง ป.ป.ช. 9 ก.ค.นี้!
“ศรีสุวรรณ” อัดยับ “ศบค.” เอื้อประโยชน์ ผบ.ทบ.สหรัฐฯ ปล่อยเข้าไทยไม่กักตัว หวั่น "โควิด-19" จ่อร้อง ป.ป.ช. 9 ก.ค.นี้!
“ศรีสุวรรณ” อัดยับ “ศบค.” เอื้อประโยชน์ ผบ.ทบ.สหรัฐฯ ปล่อยเข้าไทยไม่กักตัว หวั่น "โควิด-19" จ่อร้อง ป.ป.ช. 9 ก.ค.นี้!
7 ก.ค. 2563

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. อนุญาตให้ พลเอก เจมส์ แมคคอลวิลล์ (General James McConville) ผบ.ทบ.สหรัฐอเมริกา เดินทางมาเยือนประเทศไทยในระหว่างวันที่ 9-10 ก.ค. นี้ โดยไม่ได้กำหนดมาตรการการกักตัว 14 วันเหมือนคนต่างด้าวและคนไทยในต่างแดนที่เดินทางกลับเข้าประเทศไทย เพื่อป้องกันการแพร่ระบาดจากการติดเชื้อโควิด-19 นั้น
นายศรีสุวรรณ ระบุว่า กรณีดังกล่าว แม้ ศบค.จะพยายามออกมาชี้แจงว่า ผบ.ทบ.สหรัฐฯ และคณะ จะเดินทางมาเยือนประเทศไทย ตามข้อตกลงพิเศษ หรือ Special Arrangement ในฐานะแขกทางการ ที่เข้าเงื่อนไขไม่ต้องกักตัว 14 วัน แต่ก็ต้องปฏิบัติตามมาตรการ 6 ข้อ ของ ศบค. อย่างเคร่งครัดก็ตาม แต่มาตรการดังกล่าวไม่ได้เป็นสิ่งบ่งชี้ว่าการเดินทางมาเยือนประเทศไทยครั้งนี้ของ ผบ.ทบ.สหรัฐฯ และคณะ จะไม่ทำให้เชื้อไวรัสโควิด-19 ที่อาจแฝงจากสหรัฐฯ มาสู่คนไทย
ทั้งนี้ เพราะผลสำรวจของศูนย์ควบคุมโรคติดต่อ (ซีดีซี) ของสหรัฐฯ ล่าสุดยังพบว่า มากกว่าครึ่งของ ผู้ติดเชื้อไวรัสโควิด-19 หรือ 54% ไม่รู้ตัวว่าพวกเขาไปติดโรคมาจากไหน สะท้อนแนวโน้มการแพร่ระบาดในกลุ่มผู้เป็นพาหะที่ไม่แสดงอาการ ซึ่งมักจะเป็นคนใกล้ชิด ผู้ร่วมงานหรือสมาชิกในครอบครัว
ดังนั้น ผบ.ทบ.สหรัฐฯ และคณะ ซึ่งมาจากประเทศที่มีสถิติของผู้ที่ติดเชื้อมากที่สุดในโลกเกือบ 3 ล้านคนแล้ว จึงไม่อาจจะเชื่อใจได้ว่าเขาเหล่านั้น จะไม่เป็นพาหะที่ไม่แสดงอาการก็ได้ อีกทั้งมาตรการ 6 ข้อก็เป็นข้อกำหนดที่ ศบค.คิดกันขึ้นมาเอง เพื่อเอื้อประโยชน์ต่อ ผบ.ทบ.สหรัฐฯ เป็นการเฉพาะเท่านั้น และมิได้ประกาศในราชกิจจานุเบกษาแต่อย่างใด
นอกจากนั้น นายศรีสุวรรณ ยังย้ำว่า นายกรัฐมนตรี และโฆษก ศบค.พยายามพร่ำบอกให้คนไทยการ์ดอย่าตกๆ แบบแผ่นเสียงตกร่องมาโดยตลอด แต่ทว่าคนของรัฐบาลกลับมีอภิสิทธิ์ชน อาทิ เมื่อคืนวันที่ 4 ก.ค.63 ที่ผ่านมาในวันระลึกวันชาติสหรัฐฯ ที่สถานทูตสหรัฐฯ ประจำประเทศไทย มีการจัดงานวันชาติสหรัฐฯ ซึ่งมีนักการเมืองไทยไปร่วมงานมากมาย โดยเฉพาะรองนายกฯ อนุทิน ชาญวีรกูล และรองโฆษก ศบค.ก็ไปร่วมงานด้วย กลับไม่มีใครใส่แมสก์และไม่มีระยะห่างกันเลยแต่อย่างใด ซึ่งชี้ให้เห็นว่าคนของรัฐบาลและ ศบค.ไม่เป็นต้นแบบที่ดีในการป้องกันโควิด-19 แต่กับประชาชนกลับบังคับให้ต้องทำ
“ด้วยเหตุดังกล่าว สมาคมองค์การพิทักษ์รัฐธรรมนูญไทย ไม่อาจปล่อยให้กรณีดังกล่าวเป็นการเอื้อประโยชน์แบบไม่มีมาตรฐานของ ศบค. ต่อไปได้ จึงจะนำความไปร้องต่อ ป.ป.ช.เพื่อขอให้ตรวจสอบการใช้อำนาจของ ศบค.ว่าเป็นไปแบบไร้มาตรฐานและทุจริตต่อหน้าที่หรือไม่ โดยจะเดินทางไปยื่นคำร้องในวันพฤหัสที่ 9 ก.ค.63 เวลา 10.30 น. ณ สำนักงาน ป.ป.ช. นนทบุรี” นายศรีสุวรรณ กล่าวในที่สุด